  Туспуктэм: Диана Чайникова Наталия Сильвестрова 2024-тӥ арын Удмуртиын эмъяськонниосы «Здравоохранение» йӧскалык ӵектос улсын 535 тӥрлык басьтыны чаклало. Техника басьтон но инфрасӧзнэтэз азинтон понна 1 миллиард 792 миллион манет висъялозы. Со сярысь элькунлэн тӧроез Александр Бречалов 16-тӥ толшоре Кун Кенешлэн сизьыметӥ ӧтчамезлэн сессияз элькунын югдур пумысен докладаз вераз. Оглом тазалыкез утён удыслы 39 миллиард 416 миллион манет висъяны малпало. Со пӧлысь 1 миллиард 174 миллион манетсэ льготникъёслы эмъюм басьтыны кутозы. 112 миллион манет калыклэсь иммунитетсэ юнматон вылысь вакцинаци ужлы мыноз. Озьы ик йӧскалык ӵектос улсын элькунысь кык сэро центръёсысь но куать сэро ёзэтъёсысь тӥрлыкъёсты воштозы, С. Г. Примушко нимо элькун онкодиспансере 23 тӥрлык пуктозы. Сарапулын поликлиникаез пуктон ужъёс азьланьтозы. Удмуртиын вить модульной ФАП но кык амбулатория пуктозы. « Бадӟым ужпум – кадръёс. Ми нимысьтыз кулэлыкъя дышетскон программаез паськытатӥм – 2024-тӥ арын дышетсконзэс 200-лэсь трос эмчиос но 270-лэсь трос эмсузэръёс но фельдшеръёс быдто. Ваньзы соос кун эмъяськонниосы ужаны интыяськозы» Александр Бречалов, Удмуртилэн тӧроез Тодэ вайытом, 2023-тӥ арын Удмуртиысь эмъюртъёсы 700-лэсь трос ӧнерчиос вуизы. Ватсалом, кылем арын эмъяськонниосы 55 УЗИ-аппарат но укмыс маммограф басьтӥзы. Тегъёс: Тазалык эмъяськонниос тӥрлык йӧскалыкӵектосъёс Удмуртия  